ai4bharat/Pralekha huggingface dataset:
|
பிரதமர் அலுவலகம்
|
குரு கோபிந்த் சிங்கின் பிறந்தநாளை குறிக்கும் வகையில் ரூ.350 மதிப்பிலான நினைவு நாணயத்தை பிரதமர் வெளியிட்டார்
குரு கோபிந்த் சிங்கின் பிறந்தநாள் கொண்டாட்டத்தை முன்னிட்டு, தலைநகரில் இன்று நடைபெற்ற விழாவில் ரூ.350 மதிப்புள்ள நினைவு நாணயத்தை பிரதமர் திரு. நரேந்திர மோடி வெளியிட்டார். குரு கோபிந்த் சிங்கின் உயரிய சிந்தனைகள், கருத்துக்கள், மனிதகுலத்திற்கு அவர் ஆற்றிய தன்னலமற்ற சேவை, அர்ப்பணிப்பு, வீரம் மற்றும் தியாகத்தை புகழ்ந்துரைத்த பிரதமர், மக்கள் அவரது வழியை பின்பற்றி நடக்குமாறு கேட்டுக் கொண்டார்.
எண் 7, லோக் கல்யாண் மார்க் பகுதியில் உள்ள தமது இல்லத்தில் நடைபெற்ற இந்த நிகழ்ச்சியில், குரு கோபிந்த் சிங்கின் பிறந்தநாளை முன்னிட்டு, அவரது நினைவு நாணயத்தை வெளியிட்ட பிரதமர், நிகழ்ச்சியில் பங்கேற்றவர்களிடையே உரையாற்றினார். அப்போது பேசிய திரு. மோடி, குரு கோபிந்த் சிங் ஒரு தலைசிறந்த மாவீரன், தத்துவஞானி, கவிஞர் மற்றும் குருவாக திகழ்ந்தவர் என்றார். மக்களுக்கான அவரது போதனைகள், மதம் மற்றும் சாதி தடைகளை தகர்த்தெறிவதாக உள்ளன என்றும் அவர் குறிப்பிட்டார். அவர் காட்டிய அன்பு, அமைதி மற்றும் தியாகம் ஆகியவை இன்றளவும் பொருந்துவதாக உள்ளன என்றும் பிரதமர் தெரிவித்தார்.
குரு கோபிந்த் சிங்கின் கருத்துக்களும், போதனைகளும், இனி வரும் ஆண்டுகளிலும் மனித குலத்திற்கு ஊக்கம் மற்றும் வழிகாட்டுதலாக இருக்கும் என்றும் பிரதமர் தெரிவித்தார். இந்த நினைவு நாணயம், நாம் அவருக்கு செலுத்தும் மரியாதை மற்றும் பயபக்திக்கான ஒரு சிறு முயற்சி என்றும் அவர் குறிப்பிட்டார்.
குரு கோபிந்த் சிங் மகராஜ் காட்டிய 11 அம்ச வழிகாட்டி நெறிமுறைகளை பின்பற்றி நடக்க, மக்கள் அனைவரும் உறுதி ஏற்க வேண்டும் எனவும் பிரதமர் வலியுறுத்தினார்.
இந்த நிகழ்ச்சியில், பிரதமர் நாட்டு மக்களுக்கு தமது லோரி பண்டிகை வாழ்த்துக்களையும் தெரிவித்துக் கொண்டார்.
முன்னதாக, 2018 டிசம்பர் 30 அன்று தமது மாதாந்திர வானொலி நிகழ்ச்சியான மனதின் குரல் நிகழ்ச்சியில் பேசிய பிரதமர், குரு கோபிந்த் சிங் காட்டிய வழியில் அர்ப்பணிப்பு மற்றும் தியாக உணர்வுகளை பின்பற்றி நடக்குமாறு நாட்டு மக்களை கேட்டுக் கொண்டிருந்தார். 2017 ஜனவரி 5 ஆம் தேதி பாட்னாவில் நடைபெற்ற குரு கோபிந்த் சிங்கின் 350-வது பிறந்தநாள் கொண்டாட்டங்களிலும் அவர் கலந்து கொண்டு, நினைவு அஞ்சல் தலையையும் வெளியிட்டார். 2016 ஆம் ஆண்டு ஆகஸ்ட் 15 அன்று செங்கோட்டை கொத்தளத்தில் ஆற்றிய தமது சுதந்திர தின உரையிலும், 2016 அக்டோபர் 18 அன்று லூதியானாவில் நடைபெற்ற தேசிய குறு, சிறு, நடுத்தர தொழில்களுக்கான விருது வழங்கும் விழாவில் பேசிய போதும், குரு கோபிந்த் சிங்கின் கருத்துக்கள் மற்றும் போதனைகள், மனித குலத்திற்கு மிகவும் அவசியமானவை என பிரதமர் மோடி நினைவு கூர்ந்தது குறிப்பிடத்தக்கது.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 147.72 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 147.72 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 17.97 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1784720
தகவல் மற்றும் ஒலிபரப்பு அமைச்சகம்
அமர்நாத் யாத்திரை 2022-க்கான விளம்பரம் தொடர்பான கூட்டத்தை தகவல் ஒலிபரப்பு அமைச்சக செயலர் கூட்டுகிறார்
2022 ஜூன் மாதம் 30-ந்தேதி தொடங்கி ஆகஸ்ட் 11 வரை நடைபெறவுள்ள ஸ்ரீ அமர்நாத் யாத்திரை தொடர்பாக விரிவான விளம்பரம் செய்வது குறித்து ஶ்ரீநகரில் நாளை கூட்டம் ஒன்றை மத்திய தகவல் ஒலிபரப்பு அமைச்சக செயலர் திரு அபூர்வ சந்திரா கூட்டியுள்ளார்.
இந்தக்கூட்டத்தில், ஜம்மு காஷ்மீர் அரசின் தலைமைச் செயலர் திரு அருண் குமார் மேத்தா, அமர்நாத் தேவஸ்தான தலைமை செயல் அதிகாரி திரு நிதிஸ்வர் குமார், ஸ்ரீநகர் பத்திரிகைதகவல் அலுவலக கூடுதல் தலைமை இயக்குநர் திரு ராஜிந்தர் சவுத்ரி, தூர்தர்ஷன் தலைமை இயக்குநர் மயங்க் அகர்வால், அகில இந்திய வானொலியின் முதன்மை தலைமை இயக்குநர் திரு என்.வி.ரெட்டி உள்ளிட்ட மூத்த அதிகாரிகள் கலந்து கொள்கின்றனர். இந்த ஆண்டு நடைபெறவுள்ள யாத்திரை பற்றிய தகவலைப் பரப்ப மேற்கொள்ள வேண்டிய நடவடிக்கைகள் பற்றி இக்கூட்டத்தில் முடிவெடுக்கப்படும்.
தகவல் ஒலிபரப்பு அமைச்சகத்தின் மூத்த அதிகாரிகளும் இந்தக் கூட்டத்திற்காக ஜம்மு காஷ்மீர் யூனியன் பிரதேசத்திற்கு செல்லவுள்ளனர்.
குடியரசுத் துணைத் தலைவர் செயலகம்
பேராசிரியர் எம்.எஸ். சுவாமிநாதன், வேளாண் துறையில் ஒரு தலைசிறந்த குரு: குடியரசுத் துணைத் தலைவர்
பிரபல விஞ்ஞானி பேராசிரியர் எம்.எஸ். சுவாமிநாதனுக்கு, உலகின் முதலாவது வேளாண் பரிசு வழங்குகிறார்
பிரபல வேளாண் விஞ்ஞானி பேராசிரியர் எம்.எஸ். சுவாமிநாதனுக்கு உணவு மற்றும் வேளாண் துறைக்கான இந்தியக் குழுவின் முதல் உலக அளவிலான வேளாண் பரிசை, குடியரசுத் துணைத் தலைவர் திரு. வெங்கையா நாயுடு புதுதில்லியில் இன்று  நடைபெற்ற விழாவில் வழங்கினார். அப்போது பேசிய அவர், வேளாண் விஞ்ஞானி பேராசிரியர் எம்.எஸ். சுவாமிநாதன், விவசாயத்தில் ஒரு தலைசிறந்த குரு என்று புகழாரம் சூட்டினார். ஆசிரியராகவும், அறிஞராகவும் இருந்து வேளாண் துறையில் ஆற்றிவரும் அவரது கருத்துக்கள் உலகின் கவனத்தை ஈர்த்துள்ளதாகவும் திரு. வெங்கையா நாயுடு பாராட்டினார்.
பசுமைப் புரட்சிக்கு வித்திட்ட பேராசிரியர் சுவாமிநாதன், இந்தியாவின் உணவு பாதுகாப்புக்கு உறுதியான அடித்தளத்தை ஏற்படுத்தியிருப்பதாகவும், குடியரசுத் துணைத் தலைவர் தெரிவித்தார். அவரது பார்வை மற்றும் தெளிவான எண்ணங்கள் ஒட்டுமொத்த வேளாண் விஞ்ஞானிகளின் கவனத்தை வெகுவாக ஈர்த்துள்ளது என்றும் அவர் கூறினார்.
வேளாண் துறை மக்கள்தொகையில் 50 சதவீதத்திற்குமேல் வேலைவாய்ப்பை அளித்து வருவதால், அதற்கு பெரிய அளவில் முன்னுரிமை அளிக்கவேண்டும் என்று அவர் கேட்டுக்கொண்டார். விவசாயத்திற்கும், கிராமப்புற பகுதிகளுக்கும் நிதி ஒதுக்கீடு செய்வதில் சாதகமான முடிவை எடுக்கவேண்டும் என்றும் திரு. வெங்கையா நாயுடு வலியுறுத்தினார்.
விவசாயிகளை ஊக்குவிக்கும் வகையில், வேளாண் துறைக்கு சாதகமான அந்தஸ்து அளிக்கப்படவேண்டும் என்று கேட்டுக்கொண்ட குடியரசுத் துணைத்தலைவர், அதற்கு தேவையான அடிப்படை கட்டமைப்பு வசதிகள், நீர் பாசனம், முதலீடு, காப்பீடு மற்றும் கடன் வசதிகளையும் அளிக்கவேண்டும் என்று கேட்டுக் கொண்டார்.
மேலும் பேசிய அவர், விவசாயத்தைப் பொருளாதார ரீதியில் ஈர்க்கும் சக்தியாக மாற்ற மறுசிந்தனை செய்யவேண்டும் என்றார். விஞ்ஞானிகள், கொள்கைகளை உருவாக்குவோர், மற்றும் விவசாயிகளிடையே திறமையான ஒருங்கிணைப்பு நிலைத்திருக்க வேண்டும் என்று திரு. வெங்கையா நாயுடு வலியுறுத்தினார்.
பசி, பட்டினி மற்றும் சத்துணவு குறைபாடு ஆகியவை உலகின் மிகப்பெரிய சவாலாக எழுந்திருப்பதை சுட்டிக்காட்டிய திரு. வெங்கையா நாயுடு, சத்துணவுக்கு முக்கியத்துவம் அளித்தால் மட்டுமே, வேளாண் துறையில் மறுமலர்ச்சியையும், பசுமைப் புரட்சியையும் நிலைநிறுத்த முடியும் என்றார்.
இந்நிகழ்வில், மத்திய வர்த்தகம் மற்றும் தொழில்துறை அமைச்சர் திரு. சுரேஷ் பிரபு, கேரள மாநில ஆளுநர் நீதிபதி திரு. பி. சதாசிவம், அரியானா மாநில விவசாயத் துறை அமைச்சர் திரு. ஓம்பிரகாஷ் தான்கர் உள்ளிட்டோர் கலந்துகொண்டனர்.
மேலும் விவரங்களுக்கு www.pib.nic.in என்ற வலைதளத்தைப் பார்க்கவும்.
பெண்கள் மற்றும் குழந்தை நலன் அமைச்சகம்
மொஹாலியில் 'ஊட்டச்சத்து கல்வி ' குறித்த மாநில அளவிலான முதுகலை பயிற்சி  திட்டத்தை என்.ஐ.பி.சி.சி.டி ஏற்பாடு செய்துள்ளது
பெண்கள் மற்றும் குழந்தைகள் மேம்பாட்டு அமைச்சகத்தின் கீழ் உள்ள தேசிய பொது மக்கள் ஒத்துழைப்பு மற்றும் குழந்தைகள் மேம்பாட்டு நிறுவனம் 2023 ஆகஸ்ட் 7 மற்றும் 8 தேதிகளில் மொகாலியில் உள்ள என்ஐபிசிசிடி பிராந்திய மையத்தில் பஞ்சாப் மாநிலத்திற்கான 'ஊட்டச்சத்து கல்வி ' குறித்த இரண்டு நாள் மாநில அளவிலான முதுகலை பயிற்சி  நிகழ்ச்சியை நடத்தியது. இந்த நிகழ்ச்சியில் 29 பங்கேற்பாளர்கள் கலந்து கொண்டனர்.
தொழிலாளர் மற்றும் வேலைவாய்ப்பு அமைச்சகம்
பிரிக்ஸ் கூட்டமைப்பு நாடுகளின் அமைச்சர்கள் கூட்டத்தில் திரு கங்வார் உரை: தொழில் நடைபெறும் இடங்களில் பாதுகாப்பு முறைகள் அவசியம்
டிஜிட்டல் பொருளாதாரத்தில் தொழிலாளர்கள் சந்திக்கும் சவால்களுக்கு நீடித்த தீர்வைக் கண்டறியுமாறு பிரிக்ஸ் நாடுகளை அமைச்சர் கேட்டுக் கொண்டார்
தொழிலாளர்களுக்கும் முதலாளிகளுக்கும் இடையே சுமூக உறவை ஏற்படுத்த பிரிக்ஸ் கூட்டமைப்பு நாடுகளான பிரேசில், ரஷ்யா, இந்தியா, சீனா, மற்றும் தென்னாப்பிரிக்கா ஆகியவை முயற்சிகள் மேற்கொள்ள வேண்டும் என்றும், இதன்மூலம் வளர்ச்சியை அதிகரிப்பதுடன் வேலைவாய்ப்பையும் பெருக்க முடியும் என்றும், மத்திய தொழிலாளர் மற்றும் வேலைவாய்ப்புத் துறை அமைச்சர் திரு சந்தோஷ் கங்வார் கேட்டுக் கொண்டுள்ளார்.
பிரிக்ஸ் கூட்டமைப்பு நாடுகளின் அமைச்சர்கள் கூட்டம் காணொலிக் காட்சி வாயிலாக இன்று நடைபெற்றது. அதில் கலந்து கொண்டு பேசிய திரு கங்வார், தொழிலாளர்களின் நலனைக் கருத்தில் கொண்டு, அவர்களுக்குப் போதுமான பாதுகாப்பு, சுகாதாரம், பணியிடத்தில் மேம்படுத்தப்பட்ட வசதிகள் உள்ளிட்டவை வழங்கப்பட வேண்டும் என்று வலியுறுத்தினார்.
பிரிக்ஸ் நாடுகளில் தொழிலாளர்களுக்குப் பாதுகாப்பான சூழலை உருவாக்குவது போன்றவை குறித்து ரஷ்யாவின் தலைமையில் நடைபெற்ற இந்த தொழிலாளர் மற்றும் வேலைவாய்ப்பு அமைச்சர்களின் கூட்டத்தில் விவாதிக்கப்பட்டது.
கொவிட்-19 காரணமாக தொழில் நடைபெறும் இடங்களில் பின்பற்றப்பட வேண்டிய பாதுகாப்பு மற்றும் சுகாதார வழிமுறைகள் குறித்தும் இந்தக் கூட்டத்தில் விரிவாக ஆலோசிக்கப்பட்டது. தொழிலாளர்களின் நலனைக் கருத்தில் கொண்டு இந்திய பாராளுமன்றத்தில் தொழில் பாதுகாப்பு குறித்து அண்மையில் வெளியிடப்பட்ட வழிமுறையையும் அமைச்சர் அப்போது எடுத்துரைத்தார்.
டிஜிட்டல் பொருளாதாரத்தில் தொழிலாளர்கள் சந்தித்துவரும் சவால்களுக்கு நீடித்த தீர்வைக் கண்டறியுமாறு பிரிக்ஸ் நாடுகளை அவர் கேட்டுக்கொண்டார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1663547
----
(Visitor Counter : 158
ரசாயனம் மற்றும் உரங்கள் அமைச்சகம்
மருத்துவ துறையில் இந்திய மற்றும் உஸ்பெகிஸ்தான் இடையே புரிந்துணர்வு ஒப்பந்தத்திற்கு மத்திய- அமைச்சரவை ஒப்புதல்
இந்தியா மற்றும் உஸ்பெகிஸ்தான் இடையே மருத்துவ துறையில் வர்த்தகம், தொழிற்சாலை, ஆய்வு மற்றும் வளர்ச்சி ஆகியவை தொடர்பான புரிந்துணர்வு ஒப்பந்தத்தில கையெழுத்திட பிரதமர் திரு. நரேந்திர மோடி தலைமையில் இன்று கூடிய மத்திய அமைச்சரவை ஒப்புதல் அளித்துள்ளது. இந்த புரிந்துணர்வு ஒப்பந்தத்தில், உஸ்பெகிஸ்தான் அதிபர் அக்டோபர் 1, 2018 இந்தியா வரும் போது கையெழுத்திட உள்ளார்.
இரு நாடுகளிலும் மருந்து துறையின் வளர்ச்சி மற்றும் மருந்து துறையில் வர்த்தகம், உற்பத்தி, ஆய்வு மற்றும் வளர்ச்சியில் இருதரப்பு ஒத்துழைப்பு ஆகியவற்றின் முக்கியத்துவத்தை கருதி இரு நாடுகளும் அதிகாரபூர்வ ஒத்துழைப்பை ஏற்படுத்த முயன்று வந்தன. இந்த புரிந்துணர்வு ஒப்பந்தம், இரு நாடுகளிலும் உள்ள பல்வேறு மருத்துவ முறைகளில் பயன்டுத்தப்படும், செயல் திறன்மிக்க மருந்துக்கான மூலப் பொருட்கள் உள்ளிட்ட உற்பத்தி மருந்து உற்பத்திகான வாய்ப்புகளை ஆராய வகை செய்கிறது. இந்த ஒப்பந்தம் வர்த்தகம் மற்றும் பதிவு முறைகள், செயல் திறன்மிக்க மருந்து மற்றும் மருந்து பொருட்களுக்கான ஏற்றுமதி மற்றும் இறக்குமதிக்கான சட்ட மற்றும் ஒழுங்குமுறை தேவைகள் தொடர்பான தகவல்களை பரிமாறிக் கொள்ள உதவும். இந்த ஒப்பந்தம் உஸ்பெகிஸ்தான் குடியரசுடன் மருந்து பொருட்களின் வர்த்தகம், தொழிற்சாலை, ஆய்வு மற்றும் வளர்ச்சிக்கான ஒத்துழைப்பை அதிகரிக்கும்.
தகவல் மற்றும் ஒலிபரப்பு அமைச்சகம்
பத்திரிகையாளர்கள் நல நிதியிலிருந்து 7 பத்திரிகையாளர்கள் மற்றும் 35 பத்திரிகையாளர்களின் குடும்பங்களுக்கு நிதியுதவி வழங்க அரசு ஒப்புதல்
கொவிட்-19 பாதிப்பு காரணமாக உயிரிழந்த 16 பத்திரிகையாளர்களின் குடும்பங்களுக்கும் அரசு நிதியுதவி
மத்திய தகவல் ஒலிபரப்புத்துறை செயலாளர் திரு அபூர்வ சந்திரா தலைமையிலான பத்திரிகையாளர் நலத்திட்டக்குழு, காலஞ்சென்ற பத்திரிகையாளர் 35 பேரின் குடும்பங்களுக்கு நிதியுதவி வழங்குமாறு அளித்த பரிந்துரையை மத்திய அரசு ஏற்றுக்கொண்டுள்ளது. இதில் கொவிட்-19 தொற்று பாதிப்பால் உயிரிழந்த 16 பத்திரிகையாளர் குடும்பங்களும் அடங்குவர். இவர்களுக்கு பத்திரிகையாளர் நலத்திட்டத்தின் கீழ் ரூ.5 லட்சம் வரை நிதியுதவி வழங்கப்படும்.
இதுதவிர, நிரந்தர உடல் திறன் குறைப்பாட்டால் பாதிக்கப்பட்ட 2 பத்திரிகையாளர்கள் மற்றும் பெரிய நோய்களுக்கு சிகிச்சை பெறும் 5 பத்திரிகையாளர் குடும்பங்களுக்கும் நிதியுதவி அளிக்க இக்குழு அரசுக்கு பரிந்துரைத்துள்ளது. மொத்தம் ரூ.1.81 கோடி நிதியுதவி வழங்க இக்குழுவின் கூட்டத்தில் ஒப்புதல் அளிக்கப்பட்டது.
இதுவரை கொவிட்-19- பாதிப்பால் உயிரிழந்த 123 பத்திரிகை யாளர்களின் குடும்பங்களுக்கு நிதியுதவி வழங்கப்பட்டுள்ளது. தற்போது ஒப்புதல் அளிக்கப்பட்டுள்ளவர்களையும் சேர்த்து 139 குடும்பங்களுக்கு நிதியுதவி வழங்கப்படுகிறது.
மேலும் விவரங்களுக்கு இதன் ஆங்கிலச் செய்திக் குறிப்பைக் காணவும் https://pib.gov.in/PressReleseDetail.aspx?PRID=1838651
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
அமைச்சர் டாக்டர் ஜிதேந்திர சிங் தலைமையில் இந்திய பொது நிர்வாக நிறுவனத்தின் ஜம்மு-காஷ்மீர் கிளையின் 42-வது ஆண்டு பொதுக்கூட்டம்
இந்திய பொது நிர்வாக நிறுவனத்தின் ஜம்மு-காஷ்மீர் கிளையின் 42-வது ஆண்டு பொதுக்கூட்டத்தில் இந்த நிறுவனத்தின் தேசிய தலைவர் என்ற முறையில் இன்று உரை நிகழ்த்திய மத்திய பணியாளர் நலன், பொதுமக்கள் குறைதீர்ப்பு மற்றும் ஓய்வூதியத் துறை இணை அமைச்சர் டாக்டர் ஜிதேந்திர சிங், ஜம்மு காஷ்மீரில் இந்தக் கூட்டம் நடைபெறுவது 2 விஷயங்களில் முக்கியமானதாக அமைகிறது என்றார். முதலாவதாக பிரதமர் திரு நரேந்திர மோடியின் தலைமையில் பொதுமக்கள் சேவைகள் மற்றும் ஆளுகையில் ஏராளமான முக்கிய சீர்திருத்தங்கள் அண்மைக் காலங்களில் மேற்கொள்ளப்படுகின்றன. மற்றொரு வகையில், யூனியன் பிரதேசமாக அறிவிக்கப்பட்டுள்ள ஜம்மு-காஷ்மீர் இந்த சீர்திருத்தங்களை நடைமுறைப்படுத்துவதற்கும், பணியாளர் மற்றும் பயிற்சித் துறையும், நிர்வாக சீர்திருத்தங்கள் மற்றும் பொதுமக்கள் குறைத்தீர்ப்பு துறையும் அறிமுகப்படுத்திய வரலாற்றுச் சிறப்புமிக்க செயல்முறைகளையும் பின்பற்ற முடிவதாக அவர் தெரிவித்தார்.
இந்திய நிர்வாக பணிகளில் அளிக்கப்படும் முக்கியத்துவங்களில் தொடர்ந்து மாற்றம் ஏற்பட்டு வருவதால் இன்றைய பணிகள் கடந்த காலத்தைவிட முற்றிலும் வேறுபட்டு இருப்பதுடன், சேவைகளை வழங்கும் முறைகளும், முசோரியில் உள்ள லால்பகதூர் சாஸ்திரி தேசிய நிர்வாக அமைப்பின் பயிற்சி முறைகளும் மாற்றம் கண்டுள்ளதாகவும் டாக்டர் ஜிதேந்திர சிங் கூறினார்.
இதனைக் கருத்தில் கொண்டு இந்திய அரசு நிர்வாகத்தில் மாற்றத்தை ஏற்படுத்துவதற்காக கடந்த 7 ஆண்டுகளில் புரட்சிகரமான முடிவுகள் மேற்கொள்ளப்பட்டுள்ளதையும் அவர் நினைவுகூர்ந்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1693762
ரெயில்வே அமைச்சகம்
23 நாட்களில் சுமார் 10300 மெட்ரிக் டன் திரவ மருத்துவ பிராணவாயுவை நாடு முழுவதும் விநியோகித்துள்ளது இந்திய ரயில்வேயின் ஆக்சிஜன் எக்ஸ்பிரஸ் ரயில்கள்
பல்வேறு இடர்பாடுகளையும் கடந்து திரவ மருத்துவ பிராணவாயுவை தமிழகம் உள்ளிட்ட பல்வேறு மாநிலங்களுக்குக் கொண்டு சேர்த்து வரும் இந்திய ரயில்வேயின் ஆக்சிஜன் எக்ஸ்பிரஸ் ரயில்கள், இதுவரை 600 டேங்கர்களில் சுமார் 10,300 மெட்ரிக் டன் பிராணவாயுவை விநியோகித்துள்ளது.
கடந்த சில நாட்களாக நாள்தோறும் ஏறத்தாழ 800 மெட்ரிக் டன் திரவ மருத்துவ பிராணவாயுவை நாடுமுழுவதும் ஆக்சிசன் எக்ஸ்பிரஸ் ரயில்கள் கொண்டு சேர்த்துள்ளன.
தற்போது ஏற்பட்டுள்ள புயலின் போதும், குஜராத்தில் இருந்து அதிகாலையில் 2 ஆக்சிஜன் எக்ஸ்பிரஸ் ரயில்களை இயக்கி 150 மெட்ரிக் டன் பிராணவாயுவை ரயில்வே விநியோகித்துள்ளது.
அதிகாலை 4 மணிக்கு வதோதராவில் இருந்து இரண்டு டிரக்குகள் மற்றும் 45 மெட்ரிக் டன் பிராணவாயுவுடன் தில்லிக்கு ஒரு ரயில் புறப்பட்டது.
மற்றொரு ரயில், ஹப்பாவிலிருந்து காலை 5:30 மணிக்கு 106 மெட்ரிக் டன் பிராணவாயு அடங்கிய 6 டேங்கர்களுடன் உத்தரப்பிரதேசம் மற்றும் தில்லிக்கு புறப்பட்டது.
பொகாரோவிலிருந்து பஞ்சாபிற்குப் பயணம் மேற்கொண்டுள்ள முதலாவது ஆக்சிஜன் எக்ஸ்பிரஸ் ரயில், 2 டேங்கர்களில் 41.07 மெட்ரிக் டன் பிராணவாயுவுடன் இன்று மாலை 7 மணி அளவில் ஃபில்லாவூர் சென்றடையும்.
ஏப்ரல் 24-ஆம் தேதி 126 மெட்ரிக் டன் பிராணவாயுவுடன் மகாராஷ்டிராவிலிருந்து தனது முதல் பயணத்தைத் துவக்கிய ஆக்சிஜன் எக்ஸ்பிரஸ் ரயில், சுமார் 23 நாட்களில் 13 மாநிலங்களுக்கு 10,300க்கும் அதிகமான மெட்ரிக் டன் மருத்துவ பிராணவாயுவை வழங்கியுள்ளது.
இதுவரை தமிழகத்திற்கு 231 மெட்ரிக் டன்னும், மகாராஷ்டிராவிற்கு 521 மெட்ரிக் டன்னும், உத்தரப் பிரதேசத்திற்கு 2652 மெட்ரிக் டன்னும், மத்தியப் பிரதேசத்திற்கு 431 மெட்ரிக் டன்னும், ஹரியானாவிற்கு 1290 மெட்ரிக் டன்னும், தெலங்கானாவிற்கு 564 மெட்ரிக் டன்னும், ராஜஸ்தானிற்கு 40 மெட்ரிக் டன்னும், கர்நாடகாவிற்கு 361 மெட்ரிக் டன்னும், உத்தராகண்டிற்கு 200 மெட்ரிக் டன்னும், பஞ்சாப்பிற்கு 40 மெட்ரிக் டன்னும், கேரளாவிற்கு 118 மெட்ரிக் டன்னும், தில்லிக்கு 3734 மெட்ரிக் டன்னுக்கும் மேற்பட்ட திரவ மருத்துவ பிராணவாயுவும் கொண்டு செல்லப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1719327
பாதுகாப்பு அமைச்சகம்
ராணுவ வீரர்களின் உணவில் சிறுதானிய மாவு
'சர்வதேச சிறுதானிய ஆண்டு-2023-ன் போது இந்திய சிறுதானியங்களை ஊக்குவிக்கும் மத்திய அரசின் முன்முயற்சிக்கு இணங்க, நடப்பு நிதியாண்டில் ராணுவத்தில் உள்ள அனைத்து வகைப் பணியாளர்களுக்கும் தற்போதுள்ள ரேஷனில் அங்கீகரிக்கப்பட்ட ஆட்டா / அரிசியில் 25 சதவீதம் வரை சிறுதானிய மாவு  வழங்க 2023 மே 26 அன்று அரசு ஒப்புதல் அளித்துள்ளது.
1967 ஆம் ஆண்டின் ரேசன் மற்றும் வழங்கல் அளவுகோல்களின்படி ஆட்டா மற்றும் அரிசிக்கு மாற்றாக உள்நாட்டு தானியங்கள் படையினரால் கோரப்பட்டன. இருப்பினும், 1972 ஆம் ஆண்டில் 9,000 அடிக்கு மேல் பணியமர்த்தப்பட்ட துருப்புக்களுக்கும், அதன் பிறகு, 1974 ஆம் ஆண்டில் அமைதி மற்றும் களத்தில் பணியமர்த்தப்பட்ட அனைத்து துருப்புக்களுக்கும் மேற்குறித்த ரேசன் அளவுகளில் பொருட்கள் நிறுத்தப்பட்டன.
2023-24ஆம் நிதியாண்டில், ராணுவ சேவைப் படையைச் சார்ந்துள்ள அனைத்து வகைப் பணியாளர்களுக்கும், தற்போதுள்ள ரேசனில் அங்கீகரிக்கப்பட்ட ஆட்டா மற்றும் அரிசியில் 25 சதவீதம் வரை சிறுதானிய மாவு மற்றும் அரிசி ஆகியவற்றை ராணுவம் கொள்முதல் செய்யத் தொடங்கியுள்ளது. இதுவரை, 1,162 மெட்ரிக் டன் சிறுதானிய மாவு கொள்முதல் செய்யப்பட்டுள்ளது.
இத்தகவலை பாதுகாப்புத்துறை அமைச்சர் திரு அஜய் பட் மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மகாராஷ்டிராவின் சங்லியில் ரூ.2,334 கோடி மதிப்பிலான இரண்டு தேசிய நெடுஞ்சாலைத் திட்டங்களை மத்திய சாலைப்போக்குவரத்து மற்றும் நெடுஞ்சாலைத்துறை அமைச்சர் நாட்டுக்கு அர்ப்பணித்தார்
மகாராஷ்டிராவின் சங்லியில் ரூ.2,334 கோடி மதிப்பிலான இரண்டு தேசிய நெடுஞ்சாலைத் திட்டங்களை மத்திய சாலைப்போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி நாட்டுக்கு அர்ப்பணித்தார். இவற்றின் நீளம் 96.78 கிலோ மீட்டர் ஆகும்.
இந்த நிகழ்ச்சியில் உரையாற்றிய மத்திய சாலைப்போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி, கடந்த ஏழு ஆண்டுகளில், மகாராஷ்டிராவில் ரூ.5 லட்சம் கோடிக்கும் அதிகமான மதிப்பில் சாலைகள், துறைமுகங்கள், கப்பல் போக்குவரத்து, சிறுதொழில்கள், பாசனத் திட்டங்கள் செயல்படுத்தப்பட்டுள்ளதாகத் தெரிவித்தார். நாட்டிலேயே மகாராஷ்டிராவை முதல் மாநிலமாக்க தாம் பாடுபட்டு வருவதாகத் தெரிவித்தார்.
புனேவுக்கும் பெங்களூருவுக்கும் இடையே புதிய தேசிய நெடுஞ்சாலை அமைக்கப்பட்டு வருவதாக திரு கட்கரி கூறினார். சங்லி, சதாரா, கோல்காப்பூர் மாவட்டங்களின் பிற்பட்ட பகுதிகள் வழியாக இந்தச் சாலை செல்வதாகக் கூறிய அவர், இந்தப்பகுதி இதனால் பெருமளவுக்கு பயனடையும் என்றார்.
இந்தத் திட்டங்களால், எரிபொருள் செலவும், பயண நேரமும் மிச்சமாகும். அகலமான சாலைகளால் விபத்துக்கள் குறையும். பயணம் செய்வது எளிதாகும். வேளாண் உற்பத்தி பொருட்களை எடுத்துச் செல்வதும் எளிதாகும்.
மேலும் கூடுதல் விவரங்களுக்கு ஆங்கிலச் செய்திக்குறிப்பைக் காணவும்:
https://pib.gov.in/PressReleasePage.aspx?PRID=1809976
மத்திய அமைச்சரவை
அறிவியல், தொழில்நுட்பம் , புதுமைப் படைப்பு துறைகளில் ஒத்துழைப்புக் குறித்த இந்தியா – டென்மார்க் ஒப்பந்தம் குறித்து மத்திய அமைச்சரவையிடம் விளக்கம் அளிக்கப்பட்டது
அறிவியல், தொழில்நுட்பம், புதுமைப் படைப்பு துறைகளில் ஒத்துழைப்புக் குறித்த இந்தியா – டென்மார்க் ஒப்பந்தம் குறித்து பிரதமர் திரு நரேந்திர மோடி தலைமையிலான மத்திய அமைச்சரவையிடம் இன்று  விளக்கம் அளிக்கப்பட்டது.
இந்தியா – டென்மார்க் அறிவியல் தொழில்நுட்ப உறவுகளில் 2018 மே 22-ம் தேதி, ஒரு வரலாற்று சிறப்புமிக்க மைல் கல் எட்டப்பட்டது. அறிவியல், தொழில்நுட்பம் மற்றும் புதுமைப் படைப்பு ஆகியவற்றுக்கு என இந்தியா மற்றும் டென்மார்க்குக்கு இடையே ஒத்துழைப்பு ஒப்பந்தம் அந்த நாளில் கையெழுத்திடப்பட்டது.
பயன்கள்:
இந்த ஒப்பந்தம் இருதரப்பு உறவுகளில் புதிய அத்தியாயத்தை தொடங்கும். இந்த ஒப்பந்தத்தால் அறிவியல், தொழில்நுட்பம் , புதுமைப் படைப்பு ஆகியவற்றில் பரஸ்பரம் அக்கறையுள்ள விஷயங்களில் குறிப்பிடத்தக்க கருத்தொற்றுமை காரணமாக ஏற்படும் வலுவை இருதரப்பும் பயன்படுத்திக் கொள்ள வாய்ப்பு ஏற்பட்டுள்ளது. இந்தியாவுக்கும் டென்மார்க்குக்கும் இடையே அறிவியல், தொழில்நுட்பம், புதுமைப்படைப்பு ஆகியவற்றுக்குள் பொது அக்கறையுள்ள விஷயங்களில் ஊக்குவிப்பு, மேம்பாடு, மற்றும் வசதி ஏற்படுத்துதல் ஆகியவற்றை நோக்கமாகக் கொண்டது இந்த ஒப்பந்தம். அறிவியல் அமைப்புகளைச் சார்ந்த ஆராய்ச்சியாளர்கள், கல்வி நிறுவனங்கள், ஆராய்ச்சி மற்றும் மேம்பாட்டு சோதனைக் கூடங்கள், இந்தியா மற்றும் டென்மார்க் நிறுவனங்கள் ஆகியன இந்த ஒப்பந்தத்தில் அக்கறை கொண்டோரில் முக்கியமானவர்கள். புதுப்பிக்கக்கூடிய எரிசக்தி, தண்ணீர், பொருட்கள் அறிவியல், குறைந்தவிலை மருத்துவப் பராமரிப்பு, செயற்கை உயிரியல், செயல்பாட்டு நிலை மூலம் உணவு மற்றும் நீலப்பொருளாதாரம் ஆகிய துறைகள் உடனடி ஒத்துழைப்புக்கான துறைகள் என அடையாளம் காணப்பட்டுள்ளன.
----
(Visitor Counter : 106
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ரூபாய் 11,000 கோடி மதிப்புள்ள திட்டங்களை திரு. நிதின் கட்கரி கர்நாடகாவில் துவக்கி வைத்தார்
மத்திய சாலைப் போக்குவரத்து மற்றும் நெடுஞ்சாலைகள் அமைச்சர் திரு. நிதின் கட்கரி, கர்நாடகாவில் 1200 கிலோ மீட்டர் நீளமுள்ள 32 தேசிய நெடுஞ்சாலைத் திட்டங்களை காணொலி மூலம் அடிக்கல் நாட்டி இன்று துவக்கி வைத்தார்.
இத்திட்டங்களின் மதிப்பு சுமார் ரூபாய் 11 ஆயிரம் கோடி ஆகும். விழாவில் பேசிய திரு கட்கரி, வரும் வருடங்களில் ரூபாய் ஒரு லட்சத்து 16 ஆயிரத்து 144 கோடியை கர்நாடகாவில் மத்திய அரசு முதலீடு செய்ய உள்ளதாக கூறினார்.
நாட்டில் அதிக அளவில் கரும்பை விளைவிக்கும் மாநிலங்களில் கர்நாடகாவும் ஒன்று என்று குறிப்பிட்ட அமைச்சர், எத்தனால் உற்பத்தியை அதிக அளவில் செய்ய வேண்டும் என்று கேட்டுக் கொண்டார்.
கடந்த ஆறு வருடங்களில் 900 கிலோ மீட்டருக்கும் அதிகமாக தேசிய நெடுஞ்சாலைகளில் நீளம் கர்நாடகாவில் அதிகரிக்கப்பட்டது என்று கூறிய திரு,கட்கரி, கர்நாடகாவில் தற்போது 7652 கிலோமீட்டர்களுக்கு தேசிய நெடுஞ்சாலைகள் இருப்பதாகக் கூறினர்.
கர்நாடக முதல்வர் திரு எடியூரப்பா, முன்னாள் பிரதமர் திரு.எச்.டி. தேவகவுடா, மத்திய அமைச்சர்கள் திரு.பிரகலாத் ஜோஷி, திரு. சதானந்த கவுடா மற்றும் ஜெனரல் டாக்டர். வி. கே. சிங், மாநில அமைச்சர்கள் மற்றும் மூத்த அதிகாரிகள் இந்த நிகழ்ச்சியில் கலந்து கொண்டனர்.
மேலும் விவரங்களுக்கு, இந்த ஆங்கில செய்திக் குறிப்பைப் படிக்கவும்
https://www.pib.gov.in/PressReleasePage.aspx?PRID=1681965
மத்திய அமைச்சரவை
மின்னணு மற்றும் தகவல் தொழில்நுட்பத் துறையில் இருதரப்பு ஒத்துழைப்பை மேம்படுத்த இந்தியா – அங்கோலா இடையே புரிந்துணர்வு ஒப்பந்தத்திற்கு அமைச்சரவை ஒப்புதல்
மின்னணு மற்றும் தகவல் தொழில்நுட்பத் துறையில் இருதரப்பு ஒத்துழைப்பை மேம்படுத்த இந்தியா மற்றும் அங்கோலா இடையே புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் ஒப்புதல் அளிக்கப்பட்டது.
இந்த புரிந்துணர்வு ஒப்பந்தம் இ-நிர்வாகம், தகவல் தொழில்நுட்ப கல்விக்கான மனித வள மேம்பாடு, தகவல் பாதுகாப்பு, மின்னணு வன்பொருள் உற்பத்தி, தகவல் தொழில்நுட்பம் சார்ந்த மென்பொருள் தொழில், தொழில்மருத்துவம் உள்ளிட்டவற்றில் நெருக்கமான ஒத்துழைப்பை மேம்படுத்த விரும்புகிறது.
பின்னணி:
இருதரப்பு மற்றும் ஒத்துழைப்புக்கான பிராந்திய கட்டமைப்பின் கீழ் தகவல் மற்றும் தொடர்பு தொழில்நுட்பத்தின் வளர்ந்து வரும் மற்றும் முன்னணி பகுதிகளில் சர்வதேச ஒத்துழைப்பை மேம்படுத்தும் பணி மின்னணு மற்றும் தகவல் தொழில்நுட்ப அமைச்சகத்திற்கு அளிக்கப்பட்டுள்ளது. தகவல் மற்றும் தொடர்பு தொழில்நுட்பத்தில் நெருக்கமான ஒத்துழைப்பு மற்றும் தகவல் பரிமாற்றத்தை மேம்படுத்த மின்னணு மற்றும் தகவல் தொழில்நுட்ப அமைச்சகம் பல்வேறு நாடுகளில் உள்ள அமைப்புகள் / முகமைகளுடன் புரிந்துணர்வு ஒப்பந்தங்கள் உடன்படிக்கைகள் செய்து கொண்டுள்ளது. பல்வேறு நாடுகளுடன் ஒத்துழைப்பை விரிவுபடுத்த குறிப்பாக இந்திய அரசு மேற்கொண்டுள்ள புதிய முயற்சிகளின் காரணமான டிஜிட்டல் இந்தியா, மேக் இன் இந்தியா உள்ளிட்டவை காரணமாக ஆர்வம் கொண்ட தொழில்நுட்பத் துறை வர்த்தக வாய்ப்புகளை கண்டறிய தேவை அதிகரித்துள்ளது.
தகவல் தொடர்புத் தொழில்நுட்பப் பகுதியில் இ-நிர்வாகம், தகவல் தொழில்நுட்ப கல்விக்கான மனிதவள மேம்பாடு, தகவல் பாதுகாப்பு, மின்னணு வன்பொருள் உற்பத்தி, தகவல் தொழில்நுட்பம் சார்ந்த மென்பொருள் துறை, தொலைமருத்துவம் உள்ளிட்டவற்றில் கண்ணோட்டம் கொண்ட முழுமையான புரிந்துணர்வு ஒப்பந்தத்திற்கான பேச்சுக்களில் மின்னணு மற்றும் தகவல் தொழில்நுட்ப அமைச்சகம் ஈடுபட்டது. இந்தப் பேச்சுக்களின் தொடர்ச்சியாக வரைவு புரிந்துணர்வு ஒப்பந்தம் இறுதி செய்யப்பட்டு, மாண்புமிகு வெளியுறவுத் துறை இணையமைச்சர் திரு. எம்.ஜே.அக்பர் மற்றும் அங்கோலா சார்பில் அந்நாட்டு சர்வதேச ஒத்துழைப்புக்கான அமைச்சர் திரு. டாமிங்கோஸ் கஸ்டோடியா வியிரா லோபஸ் ஆகியோரால் கையொப்பமிடப்பட்டது.
பாதுகாப்பு அமைச்சகம்
‘பாஸ்சிம் லெகர்’ என்ற பெயரில் கடற்படை மேற்கொண்ட கூட்டு கடல்சார் பயிற்சி நிறைவு
‘பாஸ்சிம் லெகர்’ என்ற பெயரில் கடற்படையின் மேற்கு மண்டலக் கட்டுப்பாட்டு மையம் மேற்கொண்ட கூட்டுக் கடல்சார் பயிற்சி 2022 ஜனவரி 25ம் தேதி நிறைவடைந்தது.
இந்தியக் கடற்படை, விமானப்படை, ராணுவம் மற்றும் கடலோரப் பாதுகாப்புப் படைகள் இடையே ஒத்துழைப்பை அதிகரிப்பதற்காகவும், தனது செயல்பாட்டுத் திட்டங்களை மதிப்பிடுவதற்காக இந்திய கடற்படையின் மேற்கு மண்டலக் கட்டுப்பாட்டு மையம் இந்த கூட்டுப் பயிற்சியை 20 நாட்கள் நடத்தியது. கடற்படையின் மேற்கு மண்டலக் கட்டுப்பாட்டு மையத் தலைமை அதிகாரியின் கீழ் இந்தப் பயிற்சி நடத்தப்பட்டது.
இந்த கூட்டுப் பயிற்சியில், இந்தியக் கடற்படையின் 40 போர்க்கப்பல்கள் மற்றும் நீர்மூழ்கிக் கப்பல்கள் பங்கேற்றன. மேலும், சுகாய், ஜாக்குவர், விமானங்களுக்கு நடுவானில் எரிபொருள் நிரப்பும் விமானம், அவாக்ஸ் ரேடாருடன் கூடிய விமானங்கள் ஆகியவற்றை விமானப்படை அனுப்பியது. கடற்படையின் கண்காணிப்பு விமானங்கள் பி8ஐ, டார்னியர், ஐஎல் 38, மிக் 19கே ரக விமானங்களும் இந்த பயிற்சியில் பங்கேற்றன. இந்திய ராணுவத்தின் படைப்பிரிவுகள், கடலோரக் காவல்படையின் கப்பல்களும் இந்த கூட்டுப் பயிற்சியில் பங்கேற்றன.
தற்போதைய கடல்சார் சவால்களை எதிர்கொள்ள, அனைத்துப் படைப்பிரிவுகளும் கூட்டாகச் செயல்படுவதற்கான வாய்ப்பை இந்தப் பயிற்சி வழங்கியது.